Már igényelhető az Önkormányzatnál a tüzelőanyag támogatás

Gyöngyös Város Önkormányzata Képviselő-testületének 24/2021. (IX.28.) önkormányzati rendelete a pénzbeli és természetbeni szociális ellátásokról szól, melynek értelmében tüzelőanyag támogatás nyújtható annak a lakását tűzifával fűtő szociálisan rászoruló kérelmezőnek, akinek a családjában az egy főre jutó jövedelem az alábbiak szerint meghatározott mértéket nem haladja meg, feltéve, hogy szociális igazgatásról és szociális ellátásokról szóló törvényben meghatározott vagyonnal nem rendelkezik. A támogatás ingatlanonként egy személy részére állapítható meg. A megállapított tüzelőanyag mennyisége az 1 200 kg-ot nem haladhatja meg.

Jövedelemhatárok:
- család esetén az egy főre eső jövedelem az 57 000 Ft-ot,
- egyedülálló esetén a jövedelem a 71 250 Ft-ot,
- idős házaspár, nyugdíjas házaspár, gyermekét vagy gyermekeit egyedül nevelő, unokáját vagy unokáit egyedül nevelő törvényes képviselő esetén az egy főre eső jövedelem a 91 200 Ft-ot,
- egyedül élő idős személy esetén a jövedelem a 85 500 Ft-ot
nem haladja meg.

Kivételesen tüzelőanyag támogatásra jogosult az a rászoruló is, akinél az egy főre jutó jövedelem a reá irányadó jövedelmi értékhatárt legfeljebb 10 %-kal meghaladja, feltéve, hogy
- a kérelmező, vagy vele közös háztartásban élő hozzátartozója a háziorvos igazolása alapján ápolásra, gondozásra szorul, vagy
- kérelmező 3 vagy ennél több kiskorú gyermek eltartásáról gondoskodik, vagy
- kérelmező 3 éven aluli gyermeket nevel, vagy
- kérelmező lakásában a szolgáltató a gázt kikapcsolta, vagy fizetési felszólításában kilátásba helyezte a szolgáltatás kikapcsolását.

A kérelem mellé ezen esetekben mellékelni szükséges a meghatározott feltétel igazolásához háziorvosi igazolást, szolgáltató által kiadott, a szolgáltatás kikapcsolását tanúsító jegyzőkönyvet vagy igazolást, vagy a szolgáltatás kikapcsolását kilátásba helyező fizetési felszólítást.

A Gyöngyösi Közös Önkormányzati Hivatal a kérelem elbírálása során kérelmező lakásán ellenőrzi a lakás fűtési módját, kivéve, ha az más szociális ellátás iránti kérelem elbírálása során készült környezettanulmányból ismertté vált és nem feltételezhető abban változás.

A tüzelőanyag támogatás iránti kérelmet formanyomtatványon kell benyújtani, mely letölthető a www.gyongyos.hu honlapról, valamint átvehető a Gyöngyösi Közös Önkormányzati Hivatal Közigazgatási és Intézményirányítási Iroda Szociális, Ifjúságvédelmi és Gyámügyi Csoportjánál (Gyöngyös, Fő tér 13. fsz. 13-as iroda).

